Jakkie Jan,die wildewragtag van Agterpan. – Perdebytjie se nes
Posted on April 5, 2019 April 6, 2019 by perdebytjie
Jakkie Jan,die wildewragtag van Agterpan.
Jakkie Jan versinnebeeld die hedendaagse soeke na onmiddellike roem en aansien via internet. So besluit hy om sy eie video op JouTjoep te plaas, om sy selfgewaande gawes met sensasiesoekende kykers, daarbuite te deel.
Na versigtige beplanning, dink hy sekerlik die eentonigste stukkie gemors uit, waarmee hy die JouTjoep-wêreld wil tref. Die roete wat hy wil volg, is dié van 'n reeds vervelige, afgesaagde skop-skiet-en-donnerstyl, wat die beroemde Jacky Chan na sy asem sal laat snak.
Die toneel begin waar hy in 'n donker, rookgevulde kroeg met 'n skuimende shandy in die hand, jeremieer met wie ookal wil luister. Soos 'n ware causeur klets hy luiddrugtig en sonder ophou bo die lawaai uit.
Jakkie Jan se gesanik werk naderhand erg op die nerwe van 'n ongure karakter, wat sy eskapades vanuit 'n hoek gadeslaan. Bultende bisepse laat die vesels van die oliebol se t-hempsmoue styfspan. Op sy regterarm is 'n tatoe van 'n wulpse meermin langs 'n skip wat sink. Op die linkerarm is 'n meer besadigde hartjie met 'n pyl deur en die inskripsie, "Moekie".
Die spiertier raak al hoe meer geïrriteerd met Jakkie Jan en knak sy kneukels een vir een kliphard. Met 'n harige dik voorarm veeg hy berekenend 'n taai blerts bierskuim van sy olierige druipsnor af en staan stadig op. Hy is besig om die aas uit te gooi, waarmee hy hierdie vervelige sonbesie op sy plek wil sit en hom wys hoe nietig hy is.
Jakkie Jan is teen hierdie tyd goed bedwelmd met wingerdgriep, maar is steeds luiddrugtig aan't skerts met 'n skamel geklede kelnerinnetjie in 'n hasiekostuum. Die spiertier is nou eers ergerlik en troetel heimlik sy plan van aksie.
Teen die muur bokant die kroegtoonbank, pryk die opgestopte kop van 'n springbokram. Die horings is vlymskerp en die glasige oë staar sonder vrees na die toneel wat hom hier afspeel.
Met een sprong gryp die oliebolspiertier 'n steeds kwetterende Jakkie Jan en hang hom onderstebo op aan die springbokhorings. Met die plathand, gee hy hom 'n paar hale streepsuiker op sy maer boudjies. Almal in die kroeg is verstom en toe bars daar 'n gejuig los.
Jakkie Jan het nooit die video op JouTjoep gepos nie…wonder hoekom nie?
Onthou om jou pos in te skakel by
31 Replies to "Jakkie Jan,die wildewragtag van Agterpan."
Perdeby. Perfek, puik, prettig en perdyby pittig gesnoer! Dankie my brawe maat dat jy die ysige stilte verbreek. Ek dag my woordsnoer string is vir ewig gebreek.
Jy sal nou nie glo hoe ek hierdie een geniet het nie. TV was vanaand so vervelig en ek het lekker onder 'n kombers opgekrul en hieraan gewerk. Ek het darem al die leeswerk oor die karakters ook gedoen. Dis baie interessante mense. Toe skep ek my eie Afrikaanse Jakkie Jan.
Wille-wragtag, Bytjie jy is n storie verteller van hooge formaat. Daardie paar warm klappe op die boudjies het Jakkie-Jan seker uit sy geloof laat skrik. Dit is wraggies n storie wat n prys moet kry!
Dis so 'n spul twak,maar dis soms lekker om sommer bog te skryf. Bly jy het dit geniet, Ineke.
Dis goeie ontspanning!
Perdebytjie ek kon die toneel homself sien afspeel 😂😂😂😂 Uitstekend gedoen!!!
Nou toe Kameel, ek wag vir jou storie. Ek het nou die ys gebreek. Arme Vuurvliegie begin dink ons het haar versaak met hierdie uitdaging!
My muse het rêgtig sy tas gepak. Niks wil in my gedagtes opkom noe…ek dink die skok toe ek al die C name en woorde sien was te groot. 😂😂😋😋
Ek het net een C woord gebruik. Die ander is ook Grieks vir my!
Mooi verhaal. Levendig geschreven.
Bly jy het dit geniet, Frannie. Ek wag in spanning vir jou bydrae!
Onverbeterlik! Joe! Uitstekend!
Dankie Toortsie. Ek hou asem op vir jou bydrae!
Nee wat, dit sal nie eers halfpad hierby kom nie. Myne is altyd so straight forward.
Dit lees ik met veel plezier en de hulp vat Google translate 😉
Dankie dat jy kom lees het, Frans. Ek hoop die translate laat die stuk tot sy reg kom.
Hier (nu) moet ik wat beter mijn best doen om alles te verstaan.
Al verstaan jy net bietjie, is dit ook goed. Dankie vir inloer, Koen.
Hahaha dit is 'n kostelike storie Bytjie. Ek het dit vreeslik geniet
Ek is bly ek kon jou laat glimlag, Bondeltjie.
Wou dis 'n moeilike een! Jy kan nou woorde en prentjies doen. Welgedaan
Dankie Tina…was nogal moeilik.
Applous! Applous! 👏👏 Dis nou so 'n lekker duimsuigstorie wat 'n mens laat giggel vir 'n lang tyd. Jy het 'n ryke verbeelding. En Vuurvliegie hoef nie bang te wees dat ons haar sal versaak nie – ek is die afgelope maand al so 'n week agterstallig met alles wat ek doen. Dit gaan nog gebeur.